Rassie sal nie krap waar dit nie jeuk nieSal Jan Serfontein , links, vir die Bokke weer saam met sy ou Bulls-spanmaat Handré Pollard speel? (Foto: GB Jordaan) Die kans is uiters skraal dat die Springbokafrigter, Rassie Erasmus, aan sy span sal snoei ná hul uitstaanvertonings teen die All Blacks in die Rugbykampioenskappe. Erasmus-hulle moet binne die volgende week of twee die groep kies vir aanstaande maand se Europese toer wat toetswedstryde teen Engeland, Skotland, Frankryk en Wallis insluit. Soos ek Erasmus ken, sal dit ŉ groot groep wees, straks 36 spelers. Dit beteken dat hy ŉ paar spelers sal byvoeg, soos Duane Vermeulen, Warren Whiteley, Trevor Nyakane, S’bu Nkosi, Warrick Gelant en Makazole Mapimpi, wat reeds in die Rugbykampioenskap-groep was. Maar dit sal ook net gebeur as hulle hul fiksheid kan bewys. Moet ook nie verbaas wees as die senter Jan Serfontein ook betrek sal word nie. Hy speel tans uitstekende rugby en het die afgelope naweek vir Montpellier teen Toulon uitgeblink. Verdien enige speler dit om weggelaat te word? Ja, sal baie lesers tereg opmerk, daar was probleme met die Springbokke se plaasvervangers, wat nie Saterdag op Loftus Versfeld die nodige impak teen die All Blacks kon maak toe dit laat in die wedstryd nodig was met die Bokke nog gerieflik voor nie. Maar kom ons vergelyk die spanne wat die All Blacks met 34-32 in Wellington geklop het en die ene wat Saterdag met 30-32 verloor het. Afgesien van die beseerde senter Lukhayno Am (vervang deur Jesse Kriel), die agtsteman Warren Whiteley (vervang deur Francois Louw) en Kriel (vervang deur Cheslin Kolbe) het dieselfde opdrafspan in albei toetswedstryde teen die All Blacks gespeel. Kom ons vergelyk die twee stelle plaasvervangers: In Wellington was Cheslin Kolbe, Elton Jantjies, Ross Cronjé, Francois Louw, RG Snyman, Beast Mtawarira, Wilco Louw en Bongi Mbonambi op die bank. Erasmus het sewe van hulle opgestuur en net vir Cronje in sy sweetpak gehou. Hulle het gehou en gehou, die All Blacks weg van hul doellyn gehou nadat die Bokke ook ŉ voorsprong gehad het. Saterdag was Damian Willemse, Elton Jantjies, Embrose Papier, Sikhumbuzo Notshe, RG Snyman, Beast Mtawarira, Vincent Koch en Bongi Mbonambi op die bank. Erasmus het al agt opgestuur en hulle het eers by die eindstreep geswig toe Ardie Savea die wendrie gedruk het. Was dit nie eerder ŉ gebrek aan speeltyd, die momentum en kontinuïteit wat verbreek is nadat die Bokke gerieflik voor was nie? Erasmus het die houe op die ken gevat en gesê hy staan pa daarvoor. Kom ons wees eerlik: Met ŉ afgewaterde Curriebeker-reeks wat oor net een ronde beslis word, hoe en wanneer kan plaaslike spelers vir Erasmus van hul deugde oortuig? Ook, is daar beter plaasvervangers in Suid-Afrika?